Be to, įsigaliojus bet kurios formos visuotinio taikymo aktui, kuriuo keičiamos abstrakčios kategorijos pareigūnų ar buvusių pareigūnų piniginės teisės, pirmasis po šio įsigaliojimo atlyginimo ar pensijos lapelis jo adresatui neišvengiamai reiškia tai, kad priimtas individualus administracinis sprendimas, sukeliantis privalomų teisinių pasekmių, tiesiogiai ir nedelsiant veikiančių atitinkamo pareigūno ar pensininko interesus. Taip nėra tuo atveju, kai, kalbant apie paskyrimų tarnybos kompetencijos sričiai priklausančių sprendimų priėmimą, pensijų lapeliais pirmą kartą sukonkretinamas naujas korekcinis koeficientas, nustatytas taikant naują atnaujinimo metodą, numatytą Pareigūnų tarnybos nuostatų redakcijoje po Reglamento Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos, įsigaliojimo, pagal kurį leidžiama priimti ne Tarybos reglamentą, o tik Komisijos sprendimą.

Taip yra, be kita ko, tais atvejais, kai, pavyzdžiui, pakeitus visuotinio taikymo aktą įtaka daroma tik ar iš esmės piniginio pobūdžio teisėms. Iš tiesų tokiu atveju sprendimą dėl mokėjimo panaikinimo ar sumažinimo, kuris matyti iš po šio pakeitimo gauto atlyginimo ar pensijos lapelio, gali priimti tik tarnyba, kompetentinga taikyti nagrinėjamą visuotinio taikymo aktą konkrečiam pareigūnui ar pensininkui.

Negalima pagrįstai teigti, kad po Reglamento Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos, įsigaliojimo priimtas Komisijos sprendimas dėl pareigūnų atlyginimams ir pensijoms taikomų korekcinių koeficientų tarpinio atnaujinimo neturi teisinio pagrindo. Iš tiesų iš dalies pakeistų Pareigūnų tarnybos nuostatų 82 straipsnio 2 dalis, kurioje nustatyta, kad jeigu pagal Pareigūnų tarnybos nuostatų, iš dalies pakeistų Reglamentu Nr. 1023/2013, 65 straipsnio 1 dalį atnaujinami atlyginimai, taip pat atnaujinamos ir pensijos, aiškiai susijusi tik su klausimu dėl senatvės pensijų, kurias numatyta atnaujinti tiek pat, kiek ir pareigūnų atlyginimus, nominalaus dydžio atnaujinimo. Siekiant užtikrinti šį teisės aktų leidėjo nustatytą lygiagretų atnaujinimo taikymą, šioje nuostatoje daroma nuoroda į atlyginimų atnaujinimo mechanizmą, numatytą iš dalies pakeistuose Pareigūnų tarnybos nuostatuose, o šiuo atveju – į jų 65 straipsnio 1 dalį.

Vis dėlto tai, kad iš dalies pakeistų Pareigūnų tarnybos nuostatų 82 straipsnio 2 dalyje nieko nepasakyta apie galimybę taikyti kasmetinio ar tarpinio atnaujinimo mechanizmą atnaujinant korekcinius koeficientus, taikomus tam tikroms pensijoms ar jų daliai, neleidžia daryti išvados, kad pagal šią nuostatą būtų draudžiamas tarpinis korekcinių koeficientų atnaujinimas.

Iš tiesų iš dalies pakeistų Pareigūnų tarnybos nuostatų 65 straipsnio 2 dalyje, turinčioje tokią pačią norminę galią kaip ir 82 straipsnio 2 dalis, tarpinis atnaujinimas aiškiai numatytas ne tik atlyginimams, bet ir atlyginimams taikomiems korekciniams koeficientams, numatytiems iš dalies pakeistų Pareigūnų tarnybos nuostatų 64 straipsnyje ir tam tikrais atvejais taip pat taikomiems pensijoms, remiantis iš dalies pakeistų Pareigūnų tarnybos nuostatų XIII priedo 20 straipsniu, konkrečiu atveju nukrypstant nuo iš dalies pakeistų Pareigūnų tarnybos nuostatų 82 straipsnio 1 dalies antros pastraipos.

Dėl tarpinio atnaujinimo tvarkos pažymėtina, kad nors iš dalies pakeistų Pareigūnų tarnybos nuostatų 65 straipsnio 2 dalyje bendrai nurodytas korekcinių koeficientų tarpinis atnaujinimas iš esmės pasikeitus pragyvenimo išlaidoms, iš dalies pakeistų Pareigūnų tarnybos nuostatų XI priedo 3 straipsnio 5 dalies trečia pastraipa ir 6 dalis susijusios su visoms pensijoms ar jų daliai taikomų korekcinių koeficientų atnaujinimu. Šiose nuostatose, be kita ko, numatyta, kad korekciniai koeficientai taikomi nuo jų įsigaliojimo datos iki kito kasmetinio atnaujinimo įsigaliojimo, o iš dalies pakeistų Pareigūnų tarnybos nuostatų XI priedo 3 skyriuje esančiame 8 straipsnyje, kuris susijęs su tarpiniu atnaujinimu ir į kurį pateikta nuoroda to paties priedo 3 straipsnio 5 dalies trečioje pastraipoje, numatyta, kad ši įsigaliojimo data gali būti ankstesnė nei sausio 1 d., o tai neišvengiamai reiškia, kad Sąjungos teisės aktų leidėjas turėjo omenyje, jog tarpinio atnaujinimo mechanizmas be apribojimų gali būti naudojamas pensijoms taikomiems korekciniams koeficientams.

Be to, iš dalies pakeistų Pareigūnų tarnybos nuostatų XI priedo 2 skyrius kaip tik skirtas tarpiniams atlyginimų ir pensijų atnaujinimams (iš dalies pakeistų Pareigūnų tarnybos nuostatų 65 straipsnio 2 dalis). Vadovaujantis iš dalies pakeistų Pareigūnų tarnybos nuostatų 65 straipsnio 2 dalimi, kurioje aiškiai minimi korekciniai koeficientai, šis 2 skyrius mutatis mutandis taikomas tarpiniam korekcinių koeficientų atnaujinimui.

(žr. 46–51 punktus)